Alfredo de Sá Cardoso

Alfredo Ernesto de Sá Cardoso (Lisboa, 1864ko ekainaren 6a – ibidem, 1950eko apirilaren 24a) portugaldar militar eta politikaria izan zen. Portugalgo lehen ministroa izan zen 1919tik 1920ra.

Lisboako Eskola Militarrean ikasi zuen eta artillerian espezializatu zen. 1888an Luandako kanpaina militarrean parte hartu zuen eta São Paulo de Luanda gotorlekuko gobernadorea izan zen. 1917-18an Portugalgo espedizio-taldean parte hartu zuen Lehen Mundu Gerran. Bere karrera militarra jeneral mailarekin amaitu zuen.

Portugalgo Alderdi Errepublikanoko kide izan zen eta Álvaro de Castrorekin batera Berreratzearen Alderdia sortu zuen. 1890 eta 1908ko altxamendu errepublikarretan parte hartu zuen.

1893an Portugalgo masonerian sartu zen eta 1934tik Kontseilu Goreneko kide izan zen. 1910eko urrian Portugalgo errepublika aldarrikatu zuen batzorde militarreko kide izan zen. Funchaleko gobernadore zibil izendatu zuten eta 1915eko mugimendu iraultzailearen antolatzaileetako bat izan zen.

1917ko abenduko Sidónio Pais matxinadaren aurka agertu zen eta 1918 eta 1919 bitartean kartzelan egon zen. Iparraldeko Monarkiaren aurka borrokatu zuen 1919an. 1913, 1915, 1919 eta 1922an diputatu izan zen eta azken legealdian Ganberako presidente izan zen.

1919ko ekainetik 1920ko urtarrilaren 15era lehen ministro izan zen. Egun horretan Francisco José Fernandes Costak lehen ministro kargua hartu zuen, baina ezegonkortasun politikoaren ondorioz berehala dimititu zuen. Sa Cardoso berriro gonbidatu zuten gobernua osatzera, eta bigarren aldiz lehen ministro izan zen urtarrilaren 16tik 21era.

1923tik 1924ra Barne ministro izan zen Álvaro de Castroren gobernuan. 1926ko Iraultzaren eta diktadura ezarri ondoren, Sá Cardoso atxilotu eta bortxazko bizilekuan bizitzera behartu zuten Azoresen eta, ondoren, Cabo Verden, 1927 eta 1933 bitartean. 1934an Portugalera itzuli eta Aliantza Errepublikar eta Sozialista sortu zuen.

Kategoria:Lisboatarrak
Kategoria:Portugalgo militarrak
Kategoria:Portugalgo hargin beltzak
Kategoria:Lehen Mundu Gerrako militarrak
Kategoria:Portugalgo Lehen Ministroak
Kategoria:Erbesteratuak
Kategoria:Lisboan hildakoak
Kategoria:Hargin beltzak